Steve: ‘Devon lyk goed’Steve en Devon Hofmeyr. Foto: Facebook Steve Hofmeyr het Dinsdag gesê die operasie wat sy seun Devon moes ondergaan nadat hy geslaan is, was geslaagd. “Devon lyk goed en sal moontlik vandag ontslaan word,” het Hofmeyr aan Maroela Media gesê. Devon moes Maandagoggend ŉ operasie ondergaan nadat hy laat Donderdagaand in ŉ hospitaal opgeneem is. Armand Hofmeyr, Devon se broer, het vroeër gesê Devon se kakebeen is af geslaan en hy het ligte bloeding op die brein. Volgens berigte het die onderonsie Donderdagaand om 23:00 buite die Platteland-kuierplek in Centurion gebeur. “Die konflik Donderdagaand was oorwegend ŉ laataand, handsak-onderonsie. Net twee het hul hande gelig, en sal vasgevat word. Die geslotebaantelevisie is gelukkig duidelik oor wie dit was. Ek staan by Devon en hoop maar hyself leer iets hieruit,” het Steve in verband met die voorval gesê. Steve het intussen bevestig dat daar nog nie ŉ klag by die polisie aanhangig gemaak is nie. Hy wou egter geen verdere kommentaar oor die aangeleentheid lewer nie.